Í drögum að framtíðarsýn og leiðarljósi fyrir íslenska ferðaþjónustu til 2030, er sjálfbær þróun lykilstef. Er það í takt við tengingu stefnumótunarinnar við *Heimsmarkmið Sameinuðu þjóðanna um sjálfbæra þróun.*

Að mati okkar, sem vinnum m.a. að rannsóknum á starfskrafti í ferðaþjónustu, vantar í stefnumótunina að fjalla um hvernig eigi að stuðla að sjálfbærum störfum og starfsmannahaldi í ferðaþjónustu á Íslandi. Í fræðilegri umfjöllun um sjálfbæra þróun í ferðaþjónustu er vaxandi gagnrýni á litla umfjöllun um starfsmannamál í stefnumótun stjórnvalda og greinarinnar. Fjölmiðlaumræða síðustu ár hefur einnig dregið fram að það er ekki síður þörf á því að bæta ímynd íslenskrar ferðaþjónustu sem starfsvettvangs, fyrir bæði erlenda og innlenda starfsmenn.

Í *Heimsmarkmiði Sameinuðu þjóðanna* númer 8 er fjallað bæði um góða atvinnu og hagvöxt, þar sem áherslan er á sjálfbæran hagvöxt og arðbær og mannsæmandi atvinnutækifæri fyrir alla. Þar eru hlið við hlið undirmarkmið sem fjalla um sköpun starfa í ferðaþjónustu og verndun réttinda á vinnumarkaði. Á heimasíðu Félags Sameinuðu þjóðanna á Íslandi (<https://www.un.is/heimsmarkmidin/atvinna-og-hagvoxtur/> ) hljómar markmið 8 og undirmarkmið 8.8 og 8.9 á eftirfarandi hátt:

***Markmið 8 Góð atvinna og hagvöxtur Stuðla að viðvarandi sjálfbærum hagvexti og arðbærum og mannsæmandi atvinnutækifærum fyrir alla***

*8.8  Réttindi á vinnumarkaði verði vernduð og stuðlað að öruggu og tryggu vinnuumhverfi fyrir allt launafólk, meðal annars farandverkafólk, einkum konur í þeim hópi og þá sem eru í óöruggu starfi.*

*8.9  Eigi síðar en árið 2030 hafi verið mótuð og innleidd stefna í því skyni að stuðla að sjálfbærri ferðaþjónustu sem skapar störf og leggur áherslu á staðbundna menningu og framleiðsluvörur.*

Í stefnumörkun stjórnvalda fyrir íslenska ferðaþjónustu til 2030 er horft til undirmarkmiðs 8.9 í áherslum á sköpun starfa í ferðaþjónustu um landið allt, en ekkert má greina í stefnunni tengt markmiði 8.8

Við undirrituð skorum á ráðherra ferðamála og aðra sem koma að lokagerð stefnumótunar til 2030, um hvernig íslensk ferðaþjónusta verður leiðandi í sjálfbærri þróun, að dragabetur fram málefni starfsfólks í ferðaþjónustu.

Guðrún Þóra Gunnarsdóttir, forstöðumaður Rannsóknarmiðstöðvar ferðamála

Gunnar Þór Jóhannesson, prófessor í ferðamálafræði við Háskóla Íslands

Hallfríður Þórarinsdóttir, framkvæmdastjóri Mirru- fræðslu og rannsóknarseturs

Íris Hrund Halldórsdóttir, sérfræðingur hjá Rannsóknarmiðstöð ferðamála

Magnfríður Júlíusdóttir, lektor í landfræði við Háskóla Íslands